Diari Oficial de la Generalitat Valenciana


Sumari del DOGV 7544, del 10-06-2015 (2015/5434)

RESOLUCIÓ de 5 de juny 2015, de la Direcció General de Formació Professional i Ensenyances de Règim Especial, per la qual s'establix el procés de preinscripció i matriculació per al curs acadèmic 2015-2016 en les escoles oficials d'idiomes de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7544

Data del DOGV
:   10-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5434


Data del document
:   05-06-2015

Organisme emissor
:   Conselleria d'Educació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 5 de juny 2015, de la Direcció General de Formació Professional i Ensenyances de Règim Especial, per la qual s'establix el procés de preinscripció i matriculació per al curs acadèmic 2015-2016 en les escoles oficials d'idiomes de la Comunitat Valenciana. [2015/5434]  
La Llei Orgànica 8/2013, de 9 de desembre, per a la millora de la qualitat, en les seccions 47 i 48 de l'article únic, així com la Llei Orgànica 2/2006, de 3 de maig, d'Educació, en els articles 60 i 61, regulen els ensenyaments d'idiomes de règim especial i establixen que estes ensenyances s'organitzaran en tres nivells: bàsic, intermedi i avançat. Estos nivells es correspondran, respectivament, amb els nivells A, B i C del Marc Europeu Comú de Referència per a les Llengües, els quals se subdividixen en els nivells A1, A2, B1, B2, C1 i C2. La secció 47.1 establix, a més, que les ensenyances del nivell bàsic tindran les característiques i l'organització que les administracions educatives determinen, i l'article 60.1 establix que els ensenyaments d'idiomes corresponents als nivells intermedi i avançat seran impartits en les escoles oficials d'idiomes. Així mateix, d'acord amb el que preveu l'article 61.1, en la definició dels aspectes bàsics del currículum de les distintes llengües, han de determinar-se els efectes dels certificats acreditatius de la superació de les exigències acadèmiques corresponents als diferents nivells (BOE 295, 10.12.2013).  
El Reial Decret 1629/2006, de 29 de desembre, pel qual es fixen els aspectes bàsics del currículum dels ensenyaments d'idiomes de règim especial regulats per la Llei Orgànica 2/2006, determina en la disposició final primera que el Reial Decret té caràcter bàsic, a excepció de la seua disposició addicional segona (BOE 4, 04.01.2007).  
Respecte als currículums dels diferents nivells del Marc Europeu Comú de Referència per a les Llengües (MECR), es tindrà en compte el que disposa la normativa vigent de la Comunitat Valenciana.  
D'altra banda, en desplegament del Decret 155/2007, del Consell, pel qual es regulen els ensenyaments d'idiomes de règim especial a la Comunitat Valenciana i s'establix el currículum del nivell bàsic i del nivell intermedi (DOCV 5605, 24.09.2007), l'Orde de 31 de gener de 2008, de la Conselleria d'Educació, regula l'avaluació i promoció dels ensenyaments d'idiomes de règim especial a la Comunitat Valenciana (DOCV 5706, 19.02.2008); al seu torn, l'Orde de 10 de març de 2008, de la Conselleria d'Educació, regula la prova de certificació dels ensenyaments d'idiomes de règim especial a la Comunitat Valenciana (DOCV 5728, 26.03.2008).  
Per tot això, en virtut de les competències que m'atribuïx el Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport (DOCV 7355, 08.09.2014), resolc:  
  
Disposicions generals  
1. Amb caràcter general, els ciutadans de qualsevol nacionalitat podran matricular-se en un idioma estranger diferent de l'oficial del país on van realitzar la seua escolarització obligatòria.  
2. La matriculació en els ensenyaments d'idiomes de règim especial que s'oferixen en les escoles oficials d'idiomes no pressuposa la inscripció per a la realització de la prova de certificació. Esta última haurà de realitzar-se en els termes que disposa l'article 3 de l'Orde de 10 de març de 2008, de la Conselleria d'Educació, per la qual es regula la prova de certificació dels ensenyaments d'idiomes de règim especial a la Comunitat Valenciana. És responsabilitat de l'alumnat interessat inscriure's en la prova de certificació en els períodes establits per a fer-ho.  
  
3. Conforme a l'article 3, apartat 5, de l'Orde de 31 de gener de 2008, per la qual es regula l'avaluació i promoció de les ensenyances de règim especial a la Comunitat Valenciana, el currículum es podrà organitzar en mòduls diferenciats de les competències orals i competències escrites.  
4. L'alumnat que es matricule en algun curs autoritzat per l'Administració Educativa i que s'organitze per destreses, podrà obtindre una acreditació acadèmica de la competència o les competències superades que formarà part del seu expedient acadèmic i que, en cap cas, l'eximix de superar totes i cada una de les destreses de les quals consta la prova de certificació del nivell corresponent per a poder promocionar al curs següent.  
5. Tota l'oferta formativa de les escoles oficials d'idiomes de la comunitat haurà de ser autoritzada per l'Administració Educativa, i serà pública la duració en hores, els requisits d'accés para cada un dels cursos i la taxa corresponent, segons la normativa vigent.  
  
Primer. Condicions d'accés i preinscripció  
1. D'acord amb la legislació vigent, per a accedir als ensenyaments d'idiomes serà requisit imprescindible tindre setze anys complits l'any natural en què es comencen els estudis. Així mateix, podran accedir-hi els majors de catorze anys per a seguir les ensenyances d'un idioma diferent del de la primera llengua estrangera cursada en l'Educació Secundària Obligatòria.  
2. El títol de Batxillerat habilitarà per a accedir, seguint el procediment establit en la present resolució, als ensenyaments d'idiomes de nivell B1 de la primera llengua estrangera cursada en el Batxillerat; així mateix, podrà accedir al nivell B1 de valencià l'alumnat que, a l'haver superat en els seus estudis de Batxillerat la matèria comuna Valencià: Llengua i Literatura I (1r) i Valencià: Llengua i Literatura II (2n), dispose del títol de Batxillerat.   
L'alumnat que va finalitzar els estudis de Batxillerat, i va cursar anglés, francés, alemany o italià com a primera llengua estrangera, podrà matricular-se en el segon curs de nivell A2, a petició de l'interessat i sempre que hi haja vacants en este nivell.  
3. El certificat del nivell A2 de l'idioma corresponent, obtingut després de la superació de la prova homologada regulada per l'Orde 20/2011, de 24 d'octubre, de la Conselleria d'Educació, Formació i Ocupació (DOCV 6646, 14.01.2010), habilitarà per a accedir, seguint el procediment establit en la present resolució, al primer curs de nivell B1 del mencionat idioma.  
4. L'alumnat que haja superat la prova dels nivells d'A2 i B1 en el Centre Universitari d'Idiomes a Distància (CUID) tindrà accés al primer curs de nivell B1 i al primer curs de nivell B2, respectivament (segons acord de 23 d'octubre de 2012, de col·laboració entre la Universitat Nacional d'Educació a Distància -UNED- i el Ministeri d'Educació, Cultura i Esport amb validesa per a tot el territori nacional).  
  
 L'alumnat que tinga superat i certificat el grau elemental i el mitjà de la Junta Qualificadora de Coneixements de Valencià (JQCV) podrà accedir al primer curs de nivell B2 i al nivell C2, respectivament, en les escoles oficials d'idiomes de la Comunitat Valenciana.  
 Els diplomes d'espanyol per a estrangers dels nivells A2, B1 i B2 (DELE Institut Cervantes) permeten accedir, respectivament, al primer curs del nivell B1, B2 i C1 d'espanyol per a estrangers de les escoles oficials d'idiomes, segons el Reial Decret 264/2008, de 22 de febrer, article 5 (BOE 62, 12.03.2008).  
  
Segon. L'alumnat que desitge cursar estudis en alguna escola oficial d'idiomes de la Comunitat Valenciana en el curs 2015-16  
1. Requerirà preinscripció en els supòsits següents:  
1.1. L'alumnat de nou ingrés.  
1.2. L'alumnat, que sense estar matriculat en el curs acadèmic anterior en les escoles oficials d'idiomes, haja superat la prova de certificació de qualsevol nivell i desitge continuar els seus estudis.  
1.3. L'alumnat que va renunciar a la seua matrícula amb anterioritat a la finalització del mes de gener sense presentar cap justificació, tal com disposa l'article 9.1 de l'Orde de 31 de gener de 2008, de la Conselleria d'Educació, per la qual es regula l'avaluació i promoció dels ensenyaments d'idiomes de règim especial a la Comunitat Valenciana.  
  
1.4. L'alumnat que ha cursat el programa That's English! durant el curs anterior i desitge incorporar-se a la modalitat presencial, excepte aquells que hagen aprovat el mòdul 4 i 9 i hagen superat la prova de certificació dels nivells A2 i B1 respectivament.  
1.5. L'alumnat matriculat en el curs anterior que haja superat la prova de certificació de nivell B2 i desitge continuar els seus estudis al nivell C1.  
1.6. L'alumnat matriculat el curs anterior que haja superat la prova de certificació de nivell C1 i desitge continuar els seus estudis al nivell C2.  
1.7. L'alumnat que haja estat matriculat el curs anterior i desitge començar els seus estudis en un nou idioma.  
1.8. L'alumnat que, sense estar matriculat el curs anterior, desitge continuar els seus estudis en un determinat idioma.  
1.9. L'alumnat que desitge realitzar la prova de nivell, segons allò que s'ha indicat en l'apartat quint de la present resolució.  
1.10. L'alumnat que desitge actualitzar els seus coneixements d'un idioma podrà matricular-se, durant el període de vacants, en un curs ja superat, per al qual s'aplicarà la taxa prevista en la normativa vigent per al dit nivell. Esta modalitat de matrícula no tindrà efectes acadèmics i és incompatible amb una altra matrícula oficial del mateix idioma. Si este alumnat desitjara continuar els seus estudis (amb efectes acadèmics) el curs següent, haurà de fer preinscripció.  
2. No requerirà preinscripció:  
2.1. L'alumnat matriculat en els primers cursos dels nivells A2, B1 i B2, en el curs 2014-2015, que promociona als segons cursos del nivell corresponent.  
2.2. L'alumnat matriculat en el curs anterior que ha realitzat la prova de certificació corresponent de nivell A2, B1, tant si l'ha superat com si no.  
2.3. L'alumnat que, matriculat en el curs 2014-2015 en el nivell A2 en alguna escola oficial d'idiomes, haja superat la prova homologada en el seu respectiu centre d'Educació Secundària o Formació Professional.  
  
2.4. L'alumnat matriculat en el curs anterior en les ensenyances de l'Escola Oficial d'Idiomes que per a realitzar la prova de certificació va presentar la renúncia condicionada a la seua matrícula oficial.  
2.5. L'alumnat matriculat en el curs anterior en les ensenyances de l'Escola Oficial d'Idiomes en els cursos segon d'A2, segon de B1, segon de B2, C1 i C2 que, sense haver renunciat ni haver perdut l'escolaritat, no es va inscriure en la seua corresponent prova de certificació.  
  
2.6. L'alumnat matriculat en el curs anterior en les ensenyances del programa That's English! que haja superat els mòduls 4 i 9 i la prova de certificació de nivell A2 i B1, respectivament, i desitge continuar els seus estudis en la modalitat presencial.  
  
Tercer. Procés de preinscripció  
1. Per a preinscriure's, segons el calendari que es preveu en la present resolució, l'alumnat presentarà la sol·licitud telemàticament. Es podrà presentar una sol·licitud per idioma i escola. Quedaran anul·lades les sol·licituds de preinscripció d'un mateix idioma en qualsevol dels casos següents:  
a) Sol·licituds per a ambdós torns: matí i vesprada.  
b) Sol·licituds para més d'una escola oficial d'idiomes, aula adscrita o aulari.  
c) Sol·licituds per a un curs i per a la prova de nivell simultàniament d'un mateix idioma.  
2. L'alumnat podrà preinscriure's en la prova de nivell, segons queda establit en l'article 17 de l'Orde 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana.  
3. En les aules adscrites o aularis de les escoles oficials d'idiomes actuals només es podrà preinscriure alumnat dels nivells i idiomes autoritzats en estos.  
4. La fase de preinscripció estarà disponible en la pàgina web de la secció d'idiomes de la direcció general amb competències en ensenyaments d'idiomes de règim especial: http://www.cece.gva.es/ocd/sedev/es/idiomas.htm des de les 09.00 hores del dia 25 de juny de 2015 fins a les 15.00 hores del dia 15 de juliol de 2015, ambdós inclosos.  
5. Per a la formalització telemàtica de la preinscripció, cada escola oficial d'idiomes posarà a disposició dels usuaris que no disposen d'accés a Internet un o més terminals habilitats a este efecte.  
  
Quart. Procés de matriculació  
Qualsevol tipus d'alumnat que desitge formalitzar la seua matrícula en qualsevol escola oficial d'idiomes de la Comunitat Valenciana haurà de pagar la taxa corresponent, independentment de la forma d'accés a estes ensenyances, amb els possibles descomptes previstos en la normativa vigent.  
L'orde de matriculació serà el següent:  
1. Al llarg del mes de juny i juliol de 2015, segons el calendari que determine cada escola oficial d'idiomes, es matricularà l'alumnat que no requerix preinscripció:  
1.1. L'alumnat matriculat en els primers cursos dels diferents nivells del MECR en el curs 2014-2015 que promociona als segons cursos del nivell corresponent.  
1.2. L'alumnat matriculat en el curs anterior que ha realitzat la prova de certificació corresponent de nivell A2, B1, tant si l'ha superat com si no:  
- Els qui l'hagen superat es podran matricular en el primer curs del nivell següent.  
- Els qui no l'hagen superat podran repetir curs sempre que no hagen esgotat el nombre de convocatòries establides per nivell; en cas contrari, podran matricular-se en el període de vacants si n'hi haguera.  
  
1.3. L'alumnat matriculat en el curs anterior que ha realitzat la prova de certificació corresponent de nivell B2, C1 i C2 i que no l'haja superat podrà repetir curs sempre que no haja esgotat el nombre de convocatòries establides per nivell.  
1.4. L'alumnat que, matriculat en el curs 2014-2015 en el nivell A2 en alguna escola oficial d'idiomes, haja superat la prova homologada en el seu respectiu centre d'Educació Secundària o Formació Professional, es matricularà en el primer curs de nivell B1.  
1.5. L'alumnat matriculat en el curs anterior en les ensenyances de l'Escola Oficial d'Idiomes que per a realitzar la prova de certificació va presentar la renúncia condicionada a la seua matrícula oficial i ha superat la prova, es matricularà en el 1r curs del nivell següent. En cas de no haver superat la dita prova, es matricularà després de la convocatòria extraordinària.  
1.6. L'alumnat matriculat, en el curs anterior, en les ensenyances de l'escola oficial d'idiomes en els cursos finals de cada nivell que, sense haver renunciat ni haver perdut l'escolaritat, no es va inscriure en la seua corresponent prova de certificació. Este alumnat es matricularà com a repetidor del curs en què estiguera matriculat.  
1.7. L'alumnat matriculat en el curs anterior en les ensenyances del programa That's English! que haja superat el mòdul 4 i la prova de certificació del nivell A2, es matricularà en el primer curs del nivell B1 en la modalitat presencial en la mateixa escola. L'alumnat que voldria continuar en el programa That's English es matricularà al setembre.  
  
1.8. L'alumnat matriculat en el curs anterior en les ensenyances del programa That's English! que haja superat el mòdul 9 i la prova de certificació de nivell B1, es matricularà en el primer curs de nivell B2 en la modalitat presencial en la mateixa escola. L'alumnat que voldria continuar en el programa That's English es matricularà al setembre.  
  
2. En el mes de setembre de 2015, segons el calendari i el procediment que determine cada escola oficial d'idiomes, es matricularà el següent alumnat que tampoc requerix preinscripció:  
2.1. Després dels exàmens extraordinaris de setembre, l'alumnat matriculat en el curs anterior en les ensenyances de 1r de nivell A2, 1r de nivell B1, 1r de nivell B2, es matricularà en el curs a què accedix o en el curs que repetix, com a resultat dels dits exàmens. De la mateixa manera, l'alumnat que va realitzar la renúncia condicionada per a presentar-se a la prova de certificació i no la va superar, també es matricularà en el mateix mes.  
2.2. L'alumnat matriculat en el curs anterior en les ensenyances de l'escola oficial d'idiomes a què li va ser acceptada la renúncia a la matrícula oficial per causa degudament justificada, tal com establix l'article 9.2 de l'Orde de 31 de gener de 2008.  
2.3. L'alumnat matriculat l'any anterior en les ensenyances d'una altra escola oficial d'idiomes que sol·licite trasllat d'expedient. Este alumnat haurà d'acreditar, en el moment de formalitzar la seua matrícula, la seua situació acadèmica per mitjà d'un certificat acadèmic de notes, expedit per l'escola oficial d'idiomes de procedència. En cas de detectar-se duplicitat en dos escoles oficials d'idiomes es procedirà a l'anul·lació d'ambdós matrícules.  
3. Finalment, es matricularà al setembre de 2015 l'alumnat amb preinscripció:  
 L'alumnat amb preinscripció (punt 1 de l'apartat segon), segons l'orde resultant del sorteig corresponent, en els idiomes i nivells que així procedisca.  
4. Una vegada determinades les vacants existents, es procedirà a la seua adjudicació fins a l'esgotament de les places escolars disponibles. Durant este període d'adjudicació de vacants es podran matricular els que van perdre l'escolaritat o els que van esgotar les seues convocatòries presencials.  
5. Finalment, i si no s'hagueren cobert la totalitat de les places vacants estipulades en el punt anterior, l'alumnat que desitge actualitzar els seus coneixements d'un idioma, segons allò que s'ha estipulat en l'apartat segon, punt 1.10, de la present resolució.  
  
Quint. Documentació  
1. La documentació que cal presentar per a la formalització de la matrícula serà la següent:  
1.1. Imprés de sol·licitud  
1.2. En el cas de sol·licitants majors de 14 anys que desitgen seguir les ensenyances d'un idioma diferent del primer idioma cursat en l'Educació Secundària Obligatòria, estos sol·licitants presentaran certificat del centre docent on cursen actualment els seus estudis, en el qual s'acredite el curs que realitza i l'idioma o idiomes que estudia.  
1.3. En el cas de sol·licitants que disposen del títol de Batxillerat i desitgen accedir als estudis d'idiomes de primer curs nivell B1 o segon curs de nivell A2 de la primera llengua estrangera cursada en el Batxillerat, presentaran certificació acadèmica en què conste la primera llengua estrangera cursada en el Batxillerat i que es disposa o s'està en tràmit de l'obtenció del títol de Batxillerat.  
1.4. En el cas de sol·licitants que disposen del títol de Batxillerat i desitgen accedir als estudis d'idiomes de primer curs del nivell B1 de Valencià, estos presentaran una certificació acadèmica on conste la superació en els seus estudis de Batxillerat de la matèria comuna Valencià: Llengua i Literatura I (1r) i Valencià: Llengua i Literatura II (2n).  
  
1.5. En el cas de sol·licitants que disposen del certificat d'Elemental o del Mitjà de la JQCV, per a poder accedir directament al primer curs del nivell B2 o C2, respectivament, presentaran el certificat corresponent.  
1.6. En el cas de sol·licitants que disposen del certificat acreditatiu de CUID-UNED d'haver superat el nivell A2 o B1 per a poder accedir directament al primer curs del nivell B1 o primer curs del nivell B2, respectivament, presentaran el certificat corresponent.  
1.7. En el cas de sol·licitants que disposen del Diploma d'Espanyol per a Estrangers del nivell A2, B1 o B2, per a poder accedir directament al curs corresponent, presentaran el certificat acreditatiu.  
1.8. En el cas de famílies nombroses, es presentarà fotocòpia compulsada del llibre de família actualitzat.  
1.9. En el cas de famílies víctimes del terrorisme o violència de gènere, els interessats han d'aportar en la matrícula certificat oficial emés per l'administració competent.  
1.10. En el cas de sol·licitants que hagen superat la prova homologada per a l'obtenció del certificat de nivell A2 realitzada en els centres d'Educació Secundària i Formació Professional, presentaran un certificat acadèmic en què conste la superació de la mencionada prova.  
  
1.11. En el cas d'alumnat que presente algun tipus de discapacitat, este presentarà un certificat oficial acreditatiu expedit per l'administració competent i cursarà una sol·licitud expressa del tipus d'adaptacions que necessita durant el curs i per a les corresponents avaluacions, per tal de poder cursar les ensenyances objecte d'esta resolució en condicions d'igualtat.  
  
Sext. Renúncia a la matrícula  
1. Respecte a la renúncia de matrícula, se seguirà el que disposa l'article 9 de l'Orde de 31 de gener de 2008, per la qual es regula l'avaluació i promoció dels ensenyaments d'idiomes de règim especial a la Comunitat Valenciana.  
2. De conformitat amb allò que s'ha referit en la disposició addicional quarta de l'Orde de 31 de gener de 2008, de la Conselleria d'Educació, a l'alumnat del That's English! no li seran aplicables els aspectes relatius a la renúncia de matrícula (en canvi, per a la matrícula a la prova de certificació se seguirà el procediment establit com a alumnat oficial de l'Escola Oficial d'Idiomes).  
  
  
Sèptim. Falta d'assistència i avaluació  
L'alumnat matriculat té l'obligació d'assistir a classe, i l'Escola Oficial d'Idiomes ha de controlar diàriament la dita assistència. De conformitat amb la disposició addicional primera i amb l'article 33 del Decret 39/2008, de 4 d'abril, del Consell, sobre la convivència en els centres docents no universitaris sostinguts amb fons públics i sobre els drets i deures de l'alumnat, pares, mares, tutors o tutores, professorat i personal d'administració i servicis, el consell escolar del centre serà l'òrgan competent per a l'aprovació del reglament de règim interior dels centres docents públics. Els reglaments de règim interior establiran el nombre màxim de faltes injustificades per curs (que no podrà ser superior al 15 % de la duració d'este) i els procediments extraordinaris d'avaluació per a l'alumnat que supere dita màxima, tenint en compte que la falta d'assistència de forma reiterada pot fer impossible el caràcter continu de l'avaluació. En tot cas, este alumnat, tal com s'indica en l'apartat segon de la present resolució, si desitja matricular-se el curs següent, ho farà en el període de vacants.  
  
  
Octau. Prova de nivell  
 L'alumnat que reunisca els requisits d'accés que es contemplen en els articles 9, 13 i 17 del Decret 155/2007, de 21 de setembre, del Consell, podrà preinscriure's en la prova de nivell, segons queda establit en l'article 17 de l'Orde 87/2013, de 20 de setembre, de la Conselleria d'Educació, Cultura i Esport, per la qual es regula l'organització i el funcionament de les escoles oficials d'idiomes de la Comunitat Valenciana. L'alumnat matriculat en el curs anterior que desitge realitzar la prova de nivell haurà d'optar entre matricular-se en el període que li correspon o preinscriure's per a realitzar la prova de nivell. En el cas de realitzar ambdós coses, se li anul·larà la matrícula.  
2. L'alumnat que acredite un domini de les competències suficients d'un determinat idioma, podrà incorporar-se a qualsevol curs o nivell a través de la superació de la prova de nivell.  
3. La prova de nivell serà elaborada i administrada pels departaments didàctics per tal de facilitar la seua uniformitat, i serà convocada i desenrotllada per les respectives escoles oficials d'idiomes amb anterioritat a l'inici de les classes, per part de cada una de les escoles oficials d'idiomes, sense perjuí que els departaments puguen realitzar proves de nivell extraordinàries per a completar possibles vacants.  
4. L'alumnat haurà de ser avaluat en la mencionada prova prenent com a referència les programacions aprovades per als diferents cursos, els nivells de les quals són els previstos en la normativa vigent. Els centres hauran de fer públics, junt amb les altres instruccions de la convocatòria, el tipus de prova i els criteris d'avaluació d'esta.  
  
5. Els departaments didàctics, en funció del resultat de cada alumne o alumna en la prova de nivell, assignaran a cada un d'ells el curs apropiat en el qual es poden matricular, si hi ha vacant i seguint el procediment establit.  
6. El fet de presentar-se a la prova de nivell no garantix lloc escolar al sol·licitant.  
7. El resultat de la prova de nivell, en cas que l'alumne o l'alumna no arribe a matricular-se, és vàlid únicament en el curs acadèmic en què s'ha realitzat per a qualsevol de les escoles oficials d'idiomes de la Comunitat Valenciana.  
8. Cada alumne només podrà realitzar una prova de nivell per idioma i curs acadèmic.  
  
Nové. Matriculació del personal del centre  
1. El personal docent i no docent que desitge iniciar o continuar estudis d'idiomes de règim especial haurà de matricular-se i examinar-se en un centre diferent d'aquell en què presta els seus servicis, independentment que puga rebre docència en el seu centre i sempre que els cursos es desenrotllen en un horari acadèmic que no interferisca en el seu horari laboral.  
2. El professorat i tot el personal relacionat directament amb algun dels processos de les proves de certificació, entre altres, elaboració, impressió, pilotatge i accés als recursos en línia, no podrà presentar-se a les proves de certificació en el curs acadèmic de la seua participació i estarà subjecte a la confidencialitat que s'establisca.  
  
Deu. Difusió de la informació  
Les escoles oficials d'idiomes informaran l'alumnat sobre el contingut de la present resolució, tant en els taulers d'anuncis destinats a este efecte com en la pàgina web oficial de l'escola oficial d'idiomes.  
  
De conformitat amb el que disposen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, el present acte, que posa fi a la via administrativa, podrà ser recorregut, potestativament, en reposició o bé es podrà interposar directament recurs contenciós administratiu en els terminis i davant de l'òrgan que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport, en el termini d'un mes a comptar de la data següent al de la seua publicació.  
b) El recurs contenciós administratiu ha de presentar-se davant el Tribunal Superior de Justícia de la Comunitat Valenciana en el termini de dos mesos a comptar del següent al de la seua publicació.  
  
València, 5 de juny de 2015.- El director general de Formació Professional i Ensenyances de Règim Especial: Marcial Díaz Garrigues.